**Dôvodová správa**

**A. Všeobecná časť**

Dôvodom predloženia návrhu nariadenia vlády Slovenskej republiky, ktorým sa dopĺňa národný zoznam území európskeho významu (ďalej len „návrh nariadenia vlády“), je splnenie požiadavky vyplývajúcej zo smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Ú. v. ES L 206, 22.7.1992; Mimoriadne vydanie Ú. v. EÚ, kap. 15/zv. 2) v platnom znení (ďalej len „smernica 92/43/EHS v platnom znení“). Podľa jej čl. 3 ods. 1 a ods. 3 sa vytvára európska sústava chránených území pre lokality výskytu biotopov európskeho významu uvedených v prílohe I a pre druhy európskeho významu uvedené v prílohe II smernice 92/43/EHS v platnom znení, pričom každý členský štát prispieva úmerne k zastúpeniu uvedených biotopov a druhov na svojom území.

Proces návrhu lokalít a hodnotenia dostatočnosti národného zoznamu je upravený v článku 4  
ods. 1 a 2 smernice 92/43/EHS v platnom znení. Uvedené ustanovenia sú transponované predovšetkým do § 27 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon č. 543/2002 Z. z.“). Podľa § 27 ods. 6 sa národný zoznam „*priebežne aktualizuje podľa stavu biotopov európskeho významu a druhov európskeho významu, na ktorých ochranu sa vyhlasujú chránené územia alebo na základe návrhu Európskej komisie...“*

Slovenská republika predložila v apríli 2004 Európskej komisii národný zoznam území európskeho významu (schválený uznesením vlády Slovenskej republiky č. 239 zo dňa 17. marca 2004). Národný zoznam bol doplnený v roku 2011 (uznesenie vlády Slovenskej republiky č. 577 z 31. augusta 2011) a v roku 2017 (uznesenie vlády Slovenskej republiky č. 495 z 25. októbra 2017). Doplnenia vyplývali zo záverov rokovaní s Európskou komisiou, ktorá postupuje podľa kritérií určených v prílohe III smernice 92/43/EHS v platnom znení a zohľadňuje všetky najnovšie poznatky. Každý druh a každý biotop európskeho významu, pre ktorý má Slovensko povinnosť vymedziť ÚEV, je posúdený z hľadiska kvantity (dostatočná výmera biotopu, resp. podiel veľkosti populácie druhu v ÚEV), kvality (zaradenie najlepších lokalít do ÚEV) a koherencie (vzájomná prepojenosť lokalít v rámci areálov výskytu).

Aktualizovaný národný zoznam ÚEV pozostáva zo 642 lokalít. ÚEV sa na Slovensku vymedzujú pre spolu 67 biotopov európskeho významu, 45 druhov rastlín a 89 druhov živočíchov európskeho významu a to v rámci alpského a panónskeho biogeografického regiónu.

Z rokovaní uskutočnených v rokoch 2018 – 2021 medzi zástupcami Európskej komisie a Slovenskej republiky vyplynulo, že Európska komisia národný zoznam nepovažuje za dostatočný pre 2 biotopy európskeho významu (Nížinné a podhorské kosné lúky – 6510; Eurosibírske dubové lesy na spraši a piesku - \* 91I0) a 5 druhov európskeho významu (syseľ pasienkový a druhy rýb – hrúz fúzatý, hrúz Kesslerov, šabľa krivočiara a hrebenačka vysoká). Z tohto dôvodu vedie Európska komisia voči Slovenskej republike konanie k porušeniu č. 2016/2091, ktoré je vo fáze odôvodneného stanoviska. Európska komisia má k aktualizovanému národnému zoznamu ÚEV zároveň vedecké výhrady, t. j. požaduje realizovať výskum a v prípade potvrdenia výskytu doplniť do národného zoznamu územia pre 2 biotopy a 10 druhov živočíchov európskeho významu.


Na základe uvedeného vypracovala Štátna ochrana prírody Slovenskej republiky (ŠOP SR) v rokoch 2018 – 2020 odborný návrh na doplnenie národného zoznamu ÚEV pre vyššie uvedené biotopy a druhy európskeho významu, ako aj pre ďalšie 3 druhy živočíchov hodnotené ako vedecká výhrada (mihuľa potiská, koník východný a šidielko ozdobné) a vykonala ďalšie opatrenia na odstránenie výhrad Európskej komisie, vrátane výskumu na potvrdenie výskytu určených druhov. Ministerstvo životného prostredia Slovenskej republiky v rokoch 2020 a 2021 zvolalo 25 prerokovaní s dotknutými rezortmi, štátnymi inštitúciami – správcami pozemkov a záujmovými združeniami (ďalších 30 rokovaní bolo na úrovni ŠOP SR) a 154 rokovaní s vlastníkmi, správcami, nájomcami dotknutých pozemkov, pričom rokovania na obecných úradoch viedli okresné úrady v sídle kraja v zmysle § 27 ods. 3 zákona č. 543/2002 Z. z.

Po vyhodnotení rokovaní bol pripravený legislatívny materiál na rokovanie vlády Slovenskej republiky, do ktorého bolo zaradených spolu 97 novo navrhovaných ÚEV na výmere 10 195 ha. Z toho 50,5 % sa prekrýva s existujúcimi chránenými územiami a ich ochrannými pásmami, t. j. už v súčasnosti má priradený stupeň ochrany podľa zákona č. 543/2002 Z. z.

**Prehľadná tabuľka a mapa novo navrhovaných území európskeho významu**

|  |  |  |  |  |  |  |  |
| --- | --- | --- | --- | --- | --- | --- | --- |
| **č.** | **Kód ÚEV** | **Názov ÚEV** | **Stupeň ochrany** | | **Kraj** | **Pôsobnosť v rámci ŠOP SR - správa** | **Výmera (ha)** |
| **súčasný** | **návrh** |
| 1 | SKUEV3285 | Alúvium Muráňa | 1, 2 | 2 | BB | NP Muránska planina | 116,68 |
| 2 | SKUEV4012 | Alúvium Západného Turca | 1 | 2 | BB | NP Muránska planina | 198,61 |
| 3 | SKUEV4003 | Cifra | 1 | 2 | BB | CHKO Cerová vrchovina | 171,68 |
| 4 | SKUEV3814 | Hubovo | 1 | 2 | BB | CHKO Cerová vrchovina | 66,39 |
| 5 | SKUEV4062 | Kašajka | 2 | 2 | BB | NP Muránska planina | 8,67 |
| 6 | SKUEV4065 | Lúka pod Lazom | 2 | 2 | BB | NP Muránska planina | 7,24 |
| 7 | SKUEV4070 | Lúky na Holej hore | 2 | 2 | BB | NP Muránska planina | 32,13 |
| 8 | SKUEV4072 | Lúky pod Čierťažou | 2 | 2 | BB | NP Muránska planina | 65,39 |
| 9 | SKUEV4073 | Lúky pod Dielikom | 2 | 2 | BB | NP Muránska planina | 12,3 |
| 10 | SKUEV4069 | Lúky pod Gindurou | 2 | 2 | BB | NP Muránska planina | 57,14 |
| 11 | SKUEV4074 | Lúky pod Pribylinkou | 2 | 2 | BB | NP Muránska planina | 496,98 |
| 12 | SKUEV4076 | Lúky pod Šajbou | 2 | 2 | BB | NP Muránska planina | 40,9 |
| 13 | SKUEV4078 | Lúky pod Viničným vrchom | 1 | 2 | BB | NP Muránska planina | 49,47 |
| 14 | SKUEV4077 | Lúky pod Volchovom | 2 | 2 | BB | NP Muránska planina | 78,99 |
| 15 | SKUEV4084 | Lúky pod Železníkom | 1 | 2 | BB | NP Muránska planina | 30,73 |
| 16 | SKUEV4104 | Lúky v Tepličnom | 1 | 2 | BB | NP Muránska planina | 32,41 |
| 17 | SKUEV3225 | Muránska planina | 3 | 3 | BB | NP Muránska planina | 10,86 |
| 18 | SKUEV4021 | Nový vrch | 1 | 2 | BB | CHKO Cerová vrchovina | 104,83 |
| 19 | SKUEV4068 | Pasienky na Dubovej samote | 1 | 2 | BB | NP Muránska planina | 59,57 |
| 20 | SKUEV4080 | Pasienky pod Veľkým lesom | 1 | 2 | BB | NP Muránska planina | 42,25 |
| 21 | SKUEV4082 | Pod Hradovou | 1 | 2 | BB | NP Muránska planina | 37,59 |
| 22 | SKUEV4083 | Pod úbočou | 2 | 2 | BB | NP Muránska planina | 17,32 |
| 23 | SKUEV3728 | Podpoľana | 2 | 2 | BB | NP Muránska planina | 14,4 |
| 24 | SKUEV3398 | Slaná a Čremošná | 1, 2 | 2 | BB | NP Slovenský kras CHKO Cerová vrchovina NP Muránska planina | 148,6 |
| 25 | SKUEV4027 | Slatina | 1 | 2 | BB | CHKO Poľana | 21,41 |
| 26 | SKUEV3282 | Tisovský kras | 1 | 2 | BB | NP Muránska planina | 1,25 |
| 27 | SKUEV4067 | Tvrdošovo | 1 | 2 | BB | NP Muránska planina | 6,03 |
| 28 | SKUEV4004 | Veľká lúka | 2 | 2 | BB | CHKO Cerová vrchovina | 15,15 |
| 29 | SKUEV4087 | Vlhká lúka pri Červeňanoch | 1 | 2 | BB | NP Muránska planina | 4,46 |
| 30 | SKUEV3267 | Biele hory | 2 | 2 | BA | CHKO Malé Karpaty | 39,01 |
| 31 | SKUEV3104 | Homoľské Karpaty | 2 | 2 | BA | CHKO Malé Karpaty | 13,18 |
| 32 | SKUEV4048 | Beňatinské a inovecké lúky | 1 | 2 | KE | CHKO Vihorlat | 74,65 |
| 33 | SKUEV4011 | Črmeľ | 1 | 2 | KE | RCOP Prešov | 8,25 |
| 34 | SKUEV4010 | Dolný tok Hornádu | 1 | 2 | KE | RCOP Prešov | 155,98 |
| 35 | SKUEV4013 | Dolný tok Okny | 1 | 2 | KE | CHKO Vihorlat | 28,37 |
| 36 | SKUEV4009 | Dolný tok Oľšavy | 1 | 2 | KE | RCOP Prešov | 44,15 |
| 37 | SKUEV3341 | Dolný vrch | 2, 3 | 2, 3 | KE | NP Slovenský kras | 402,34 |
| 38 | SKUEV3342 | Drieňovec | 3 | 3 | KE | NP Slovenský kras | 31,43 |
| 39 | SKUEV3355 | Fabiánka | 3 | 3 | KE | NP Slovenský kras | 690,24 |
| 40 | SKUEV3287 | Galmus | 1 | 2 | KE | NP Slovenský raj | 82,01 |
| 41 | SKUEV3356 | Horný vrch | 2, 3 | 2, 3 | KE | NP Slovenský kras | 277,06 |
| 42 | SKUEV3345 | Kečovské škrapy | 3 | 3 | KE | NP Slovenský kras | 183,88 |
| 43 | SKUEV4001 | Lúky Horného vrchu | 3 | 3 | KE | NP Slovenský kras | 256,96 |
| 44 | SKUEV3353 | Plešivská planina | 3 | 3 | KE | NP Slovenský kras | 158,14 |
| 45 | SKUEV4051 | Pod Záhumienkami | 1 | 2 | KE | CHKO Vihorlat | 34,94 |
| 46 | SKUEV4000 | Silickobrezovské lúky | 2, 3, 4 | 2, 3, 4 | KE | NP Slovenský kras | 351,78 |
| 47 | SKUEV3112 | Slovenský raj | 2, 3 | 2, 3 | KE | NP Slovenský raj | 154,78 |
| 48 | SKUEV3105 | Spišskopodhradské travertíny | 1 | 2, 3 | KE | NP Slovenský raj | 37,47 |
| 49 | SKUEV4090 | Údolie Hlinice | 1, 2 | 2 | KE | NP Slovenský raj | 51,72 |
| 50 | SKUEV4002 | Za Kolibabovcami | 1 | 2 | KE | CHKO Vihorlat | 2,94 |
| 51 | SKUEV4029 | Čifárske lúky | 1 | 2 | NR | CHKO Ponitrie | 22,68 |
| 52 | SKUEV3393 | Dunaj | 1 | 2 | NR | S CHKO Dunajské luhy | 428,46 |
| 53 | SKUEV4033 | Jesenské lúky | 1 | 2 | NR | CHKO Ponitrie | 6,01 |
| 54 | SKUEV4034 | Koneradské lúky | 1 | 2 | NR | CHKO Ponitrie | 53,94 |
| 55 | SKUEV4035 | Ladické lúky | 1 | 3 | NR | CHKO Ponitrie | 1,83 |
| 56 | SKUEV3880 | Prašická dubina | 1 | 2 | NR | CHKO Ponitrie | 8,04 |
| 57 | SKUEV4023 | Slanisko pri Dive | 1 | 3 | NR | CHKO Dunajské luhy | 9,45 |
| 58 | SKUEV3387 | Beskyd | 2 | 2 | PO | CHKO Východné Karpaty | 35,55 |
| 59 | SKUEV4052 | Čiastky | 1 | 2 | PO | CHKO Východné Karpaty | 90,04 |
| 60 | SKUEV4007 | Dolný tok Torysy | 1 | 2 | KE | RCOP Prešov | 258,07 |
| 61 | SKUEV3048 | Dukla | 2 | 2 | PO | CHKO Východné Karpaty | 162,87 |
| 62 | SKUEV4096 | Gerlachovské lúky | 1 | 2 | PO | RCOP Prešov | 90,7 |
| 63 | SKUEV4053 | Kolibiská | 1 | 2 | PO | CHKO Východné Karpaty | 17,2 |
| 64 | SKUEV3014 | Lázky | 2 | 2 | PO | CHKO Východné Karpaty | 15,91 |
| 65 | SKUEV4106 | Lúka pod Marmonom | 1 | 2 | PO | PIENAP | 9,39 |
| 66 | SKUEV4097 | Lúky nad Hradiskom | 1 | 2 | PO | RCOP Prešov | 69,12 |
| 67 | SKUEV4100 | Lúky pod Beskydom | 1, 3, 4 | 2, 4 | PO | RCOP Prešov | 68,14 |
| 68 | SKUEV4101 | Lúky pod Dubníkom | 1 | 2 | PO | RCOP Prešov | 5,79 |
| 69 | SKUEV4088 | Lúky za Karcabou | 2 | 2 | PO | NP Poloniny | 248,73 |
| 70 | SKUEV4054 | Palotské lúky | 2 | 2 | PO | CHKO Východné Karpaty | 29,57 |
| 71 | SKUEV3318 | Pod Bukovou | 1 | 2 | PO | CHKO Východné Karpaty | 29,04 |
| 72 | SKUEV3896 | Pod Čierťažou | 2 | 2 | PO | CHKO Východné Karpaty | 6,59 |
| 73 | SKUEV4005 | Solivarsko- švábske dúbravy | 1 | 2 | PO | RCOP Prešov | 541,62 |
| 74 | SKUEV3107 | Spišskopodhradské stráne | 1 | 3 | PO | NP Slovenský raj | 22,32 |
| 75 | SKUEV4008 | Stredný tok Ondavy | 1 | 2 | PO | RCOP Prešov | 155,3 |
| 76 | SKUEV4056 | Vápenické lúky | 1 | 2 | PO | CHKO Východné Karpaty | 79,29 |
| 77 | SKUEV4089 | Za Skorami | 1 | 2 | PO | NP Poloniny | 7,04 |
| 78 | SKUEV4016 | Bielokarpatské predhorie | 1, 2 | 2 | TN | CHKO Biele Karpaty | 312,73 |
| 79 | SKUEV4028 | Brezová | 2 | 2 | TN | CHKO Ponitrie | 30,52 |
| 80 | SKUEV4031 | Handlovské lúky | 1 | 2 | TN | CHKO Ponitrie | 333,71 |
| 81 | SKUEV3367 | Holubyho kopanice | 2 | 2 | TN | CHKO Biele Karpaty | 126,45 |
| 82 | SKUEV3133 | Hôrky | 1, 2 | 2 | TN | CHKO Ponitrie | 73,44 |
| 83 | SKUEV4041 | Chválov | 1 | 2 | TN | CHKO Ponitrie | 172,54 |
| 84 | SKUEV3375 | Krasín | 2 | 2 | TN | CHKO Biele Karpaty | 341,57 |
| 85 | SKUEV3372 | Krivoklátske lúky | 2 | 2 | TN | CHKO Biele Karpaty | 46,3 |
| 86 | SKUEV4014 | Kykula pri kríži | 2 | 2 | TN | CHKO Biele Karpaty | 20,91 |
| 87 | SKUEV3778 | Lipníkovské | 2 | 4 | TN | CHKO Biele Karpaty | 80,94 |
| 88 | SKUEV4032 | Lúky pod Čičermanom | 1 | 2 | TN | CHKO Ponitrie | 232,86 |
| 89 | SKUEV4038 | Ovsenište | 2 | 2 | TN | CHKO Ponitrie | 14,44 |
| 90 | SKUEV4105 | Pod Bradelským | 2 | 4 | TN | CHKO Biele Karpaty | 0,91 |
| 91 | SKUEV4036 | Radobické lúky | 1 | 2 | TN | CHKO Ponitrie | 36,66 |
| 92 | SKUEV4019 | Soblahovská dúbravka | 1 | 2 | TN | CHKO Biele Karpaty | 0,79 |
| 93 | SKUEV3371 | Žalostiná | 2 | 2, 4 | TN | CHKO Biele Karpaty | 156,25 |
| 94 | SKUEV3278 | Brezovské Karpaty | 2 | 2 | TT | CHKO Malé Karpaty | 145,1 |
| 95 | SKUEV4006 | Inovecké dubiny | 1 | 2, 4, 5 | TT | CHKO Malé Karpaty | 428,47 |
| 96 | SKUEV4092 | Lúky v Trlenskej doline | 2 | 2 | ZA | NP Veľká Fatra | 25,35 |
| 97 | SKUEV3251 | Zázrivské lazy | 2 | 2 | ZA | NP Malá Fatra | 113,53 |

Skratky: BB=Banskobystrický, BA=Bratislavský, KE=Košický, NR=Nitriansky, PO=Prešovský, TN=Trenčiansky, TT=Trnavský, ZA=Žilinský kraj, NP = národný park, CHKO = chránená krajinná oblasť, RCOPK Prešov=Regionálne centrum ochrany prírody a krajiny Prešov



Územie európskeho významu uvedené v národnom zozname ustanovenom vládou Slovenskej republiky sa podľa § 27 ods. 7 zákona č. 543/2002 Z. z. považuje za chránené územie vyhlásené podľa tohto zákona so stupňom ochrany uvedenom v národnom zozname. Pri posudzovaní vplyvov akejkoľvek činnosti na životné prostredie podľa osobitného predpisu, pri povoľovaní tejto činnosti, ako aj inej činnosti podľa tohto zákona sa postupuje v súlade so stupňom ochrany územia európskeho významu tak, ako vo vyhlásenom chránenom území.

Návrh nariadenia vlády predpokladá negatívne a aj pozitívne vplyvy na podnikateľské prostredie a sociálne vplyvy. Je bez vplyvov na sociálne prostredie, na manželstvo, rodičovstvo a rodinu, informatizáciu spoločnosti a služby verejnej správy pre občana. Bude mať pozitívny vplyv na životné prostredie.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi, ostatnými všeobecne záväznými právnymi predpismi a súčasne je v súlade s právom Európskej únie.

**B. Osobitná časť**

**K § 1 a prílohe**

Podľa § 27 ods. 5 zákona č. 543/2002 Z. z. sa ustanovuje doplnok národného zoznamu území európskeho významu a pre každú lokalitu názov územia európskeho významu, katastrálne územie, v ktorom sa územie európskeho významu nachádza, výmera územia európskeho významu, mapa, stupeň územnej ochrany územia európskeho významu, podrobnosti o jeho územnej ochrane a odôvodnenie jeho ochrany (t. j. biotopy európskeho významu a druhy európskeho významu).

Hranice území európskeho významu vymedzené geometrickým určením a polohovým určením sa vyznačujú v katastri nehnuteľností. Mapy a grafické podklady, v ktorých sú zakreslené hranice, sú uložené v Štátnom zozname osobitne chránených častí prírody a krajiny (ďalej len „štátny zoznam“). Štátny zoznam, ako aj výpisy z neho, sú verejnosti prístupné a sú uložené na príslušných orgánoch ochrany prírody.

Ciele starostlivosti o územia európskeho významu, opatrenia na ich dosiahnutie a zásady ich využívania upravuje program starostlivosti o chránené územia podľa § 54 ods. 5 zákona alebo zásady starostlivosti o biotopy európskeho významu a biotopy druhov európskeho významu podľa § 54 ods. 7 zákona.

**K § 2**

Dátum účinnosti návrhu nariadenia vlády je vzhľadom na predpokladanú dĺžku legislatívneho procesu navrhnutý na 15. apríl 2022. Dňom nadobudnutia účinnosti nariadenia vlády sa na lokality bude vzťahovať tzv. predbežná ochrana podľa § 27 ods. 7 zákona č. 543/2002 Z. z.